بہت چھوٹی، چھوٹی اور درمیانی صنعتوں کی وزارت
کے وی آئی سی نے پی ایم ای جی پی کے تحت خود روزگار کی فراہمی کے معاملے میں جموں و کشمیر کو ہندوستان کی تمام ریاستوں سے آگے رکھا
نئی دہلی،21اپریل؍2022
کھادی اور دیہی صنعت کمیشن نے جموں کشمیر میں صنعتی ترقی اور روزگار میں اضافے کا ایک سنہری باب تحریر کیا ہے۔سال 22-2021کے دوران ، کے وی آئی سی نے جموں و کشمیر میں اپنی اہم ترین اسکیم وزیر اعظم کا روزگار فراہمی پروگرام کے تحت سب سے زیادہ تعداد میں مینوفیکچرنگ اور خدمات مہیا کرنے والے ادارے قائم کئے ہیں۔ساتھ ہی ہندوستان کی دیگر تمام ریاستوں اور مرکز کے زیر انتظام علاقوں کے مقابلے میں زیادہ تعداد میں روزگار فراہم کئے گئے ہیں۔جموں و کشمیر میں اس وقت مینوفیکچرنگ اور خدمات سے متعلق اِکائیوں کی ریکارڈ 21,640تعداد موجود ہے۔اس طرح وہ زیادہ بڑی ریاستوں، یعنی اترپردیش، ، مدھیہ پردیش ، تمل ناڈو، کرناٹک اور گجرات سے کہیں آگے ہے۔22-2021ء کے دوران صرف پی ایم ای جی پی کے تحت جموں و کشمیر میں 1.73لاکھ کی تعداد میں نئی ملازمتیں فراہم کی گئیں، جو کہ ہندوستان بھر میں تمام ریاستوں اور مرکز کے زیر انتظام علاقوں کے مقابلے میں زیادہ ہے۔
22-2021ء کے لئے کے وی آئی نے جموں کشمیر میں 3360 پی ایم ای جی پی یونٹس کا ہدف مقرر کیا تھا، لیکن مقامی سامان سازی کے لئے مرکز کی طرف سے بڑے پیمانے پرہمت افزائی کی وجہ سے اس نے 21,640کی بھار ی تعداد میں یونٹس قائم کئے۔ اس طرح اپنے مقررہ ہدف سے 544فیصد زیادہ حاصل کیا۔ جموں و کشمیر میں اِن یونٹوں کو مجموعی طورپر 2101کروڑ روپے کی لاگت سے قائم کیا گیا۔اس میں سے کے وی آئی سی نے 467کروڑ روپے کی کم از کم سبسڈی تقسیم کی، جبکہ بینکوں سے ملنے والے قرضے 1634کروڑ روپے کے بقدر تھے۔کے وی آئی سی کے ذریعے کم از کم سبسڈی، جو جموں و کشمیر میں د ی گئی ہے، ملک کے تمام ریاستوں اور مرکز کے زیر انتظام علاقوں میں سب سے زیادہ ہے۔
کے وی آئی سی کے چیئرمین جناب ونے کمار سکسینہ نے روزگار کے سلسلے میں ہونے والی اس کامیابی کو جموں و کشمیر کے ہمہ جہتی ترقی اور خود نگہداری کے لئے وزیر اعظم کے وژن سے منسوب کیا۔جناب سکسینہ نے کہا’’ جموں و کشمیر میں اتنے بڑے پیمانے پر خود روزگار کی فراہمی ریاست کو خود کفیل بنانے اور اس کوترقی کے حوالے سے دیگر ریاستوں کے برابر رکھنے کی سمت میں کے وی آئی سی کا بہت بڑا تعاون ہے۔پی ایم ای جی پی یونٹس کی اتنی بڑی تعداد میں جموں و کشمیر میں موجودگی اس بات کا منہ بولتا ثبوت ہے کہ آرٹیکل 370 کے منسوخ کئے جانے کے بعد جموں و کشمیر کے عوام کس طرح مقامی معیشت کو مضبوط کرنے اور ریاست کی ہمہ جہت ترقی کی راہیں ہموار کرنے کےلئے سرکاری اسکیموں میں حصہ لے رہے ہیں۔‘‘
اس بات کا ذکر کیا جانا ضروری ہے کہ جموں و کشمیر کی ترقی وزیر اعظم جناب نریندر مودی کی زیر قیادت حکومت کی توجہ کا خاص مرکز رہی ہے۔15-2014ء سے ریاست میں مقامی روزگار کے مواقع فراہم کرنے پر خصوصی زور دیا جاتا رہا ہے اور 2019ء سے بہت پختہ قسم کے اقدامات کئے گئے ہیں، یعنی جس وقت کہ جموں و کشمیر کو ایک یونین ٹیریٹری قرار دیا گیاتھا۔
پی ایم ای جی پی کا آغاز 2008ء میں کیا گیا تھا اور اگلے 6 برسوں تک یعنی 14-2013ء تک یہ منصوبہ جموں و کشمیر میں انتہائی سست رفتاری کے ساتھ جاری رہا۔تاہم 15-2014ء سے پی ایم ای جی پی کے تحت ریاست میں بہت تیز رفتار ترقی ہوئی ہے۔تقابلی اعداد و شمار سے پتہ چلتا ہے کہ کے وی آئی سی نے 6 برسوں میں 10,401پی ایم ای جی پی یونٹس قائم کئےتھے۔اس کے مقابلے میں کے وی آئی سی نے گزشتہ 8برسوں کے دوران یعنی 52,116یونٹ قائم کئے ہیں۔اسی طرح کے وی آئی سی کے ذریعے 6برسوں میں  مجموعی طورپر کم از کم سبسڈی جو جموں و کشمیر میں کی گئی ، وہ 145کروڑ روپے تھی۔اس کے مقابلے کے وی آئی سی نے گزشتہ 8برسوں میں یعنی1080 کروڑ روپے کی خطیر رقم کم از کم سبسڈی کے طورپر تقسیم کی۔ مزید برآں کے وی آئی سی نے پہلے6برسوں کے دوران مجموعی طورپر پی ایم ای جی پی کے تحت 85,719رزوگار کے مواقع فراہم کئے ۔اس کے مقابلے میں گزشتہ 8برسوں کے دوران پی ایم ای جی پی کے تحت 4.10لاکھ کی بڑی تعداد میں جموں و کشمیر میں ملازمتیں فراہم کی گئیں۔
قابل ذکر ہے کہ 22-2021ء کے دوران پی ایم ای جی پی کی یونٹس میں سے زیادہ تر جموں و کشمیر کے بارہمولہ ، بڈگام، پلوامہ ، اننت ناگ، گاندربل، کپواڑ،بانڈی پورا اور ڈوڈہ جیسے ضلعوں میں قائم کئے گئے ہیں، جو عسکریت پسندی کی زد میں رہے ہیں۔
جموں و کشمیر میں 21,640پی ایم ای جی پی یونٹس میں سے تقریبا ً 16,807خدمات کے شعبے سے تعلق رکھتی ہیں، جیسے بیوٹی پارلر، بوٹِکس، ایمبرائیڈری، موبائل؍کمپیوٹر ریپئر کی دکانیں، فوڈز آؤٹ لیٹس وغیرہ ۔اس کے بعد دیہی انجینئرنگ اور حیاتیاتی ٹیکنالوجی کے تحت آنے والی 1933یونٹس کا نمبر آتا ہے، جن میں اسٹیل فیبریکیشن اور اسٹیل فرنیچر، مصنوعی زیورات سازی ، جراثیمی کھاد اور قدرتی کھاد کی یونٹس وگیرہ شامل ہیں۔اس کے علاوہ 1770یونٹس کا تعلق زراعت اور ڈبہ بند خوراک کی صنعت سے ہے۔